Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Е. Х. од К., поднесена против Министерство за финансии, по предметот Барање за пристап до информации од јавен карактер, на ден 13.06.2025 година, го донесе следното:

**Р Е Ш Е Н И Е**

1. Жалбата изјавена од Е. Х. од К., поднесена против Решението на Министерството за финансии бр.03-3636/4 од 29.05.2025 година, заведена во Агенцијата со бр.08-150 на 29.05.2025 година, по предметот Барање за пристап до информации од јавен карактер, **СЕ УВАЖУВА**.
2. **СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето.**
3. **Решението бр. 03-1185/5 од 03.03.2025 година и Решението бр.** **03-3636/4 од 29.05.2025 година, на Имателот на информации се поништуваат.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Е. Х. од К., како што е наведено во Жалбата, на 26.03.2025 година, поднел Барање за пристап до информации од јавен карактер до Министерство за финансии со кое побарало по е-маил да му се достави фотокопија од следните информации:

„Ако процедурата за приватизација на К.П бр. 23812/1, 23812/2 и 23812/3, К.О К., е прекината, дали може да го добијам во електронска форма актот со кој е прекината процедурата или да ме информирате со како вид на акт е прекината процедурата и архивскиот број?.“

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-150 на 22.04.2025 година. Во жалбените наводи на Барателот на информацијата е наведено: „На ден 26.03.2025 година, по електронски пат,..... имам поднесено барање за пристап до информации од јавен карактер. Со оглед на фактот дека сите можни рокови се поминати а немам добиено информација, барам согласно вашите надлежности утврдени со закон да преземете мерки во насока да ми се одговори на моето барање.“

Агенцијата со електронски допис бр.08-150 од 23.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации постапувајќи по дописот на Агенцијата, достави Одговор на жалба примен и заведен во Агенцијата под број 08-150 од 28.04.2025 година. Во наводите на Одговорот на жалба Имателот на информации истакнува: „... Жалителот наведува дека на ден 26.03.2025 година преку електронски пат до Министерството за финансии доставил Барање за пристап до информации од јавен карактер. .... од страна на жалителот преку електронска пошта на ден 30.01.2025 година беше доставено Барање за пристап до информации од јавен карактер до Министерството за финансии. ... Министерството за финансии донесе Решение бр. 03-1185/5 од 03.03.2025 година и истото беше доставено до барателот на ден 03.03.2025 година преку електронска пошта. На ден 26.03.2025 година од страна на барателот повторно до Министерството за финансии беше доставено ново Барање за пристап до информации.... Министерството за финансии констатира дека станува збор за барање на податоци за кое веќе е постапено и има донесено решение кое е уредно доставено до барателот. Од таа причина имателот на информацијата на ден 02.04.2025 година достави Известување до барателот со кое го извести дека веќе е одговорено по барањето.“

Имателот на информации, на 07.05 2025 година, дополнително достави Решение со архивски број 03—1185/5 од 03.03.2025 година, со кое се одбива барањето за пристап до информации од јавен картер поднесено од барателот Екрем Халимовски од Куманово доставено до Министерството за финансии на ден 30.01.2025 година заведено под број 03-1185/1. Исто така достави и доказ е-меил за доставување на горенаведеното Решение до електронската пошта на Барателот, како и Барањето за пристап до информации од јавен карактер заведено под број 03-3636/1 од 26.03.2025 година, од истиот Барател и Известување со архивски број 03-3636/2 од 02.04.2025 година, на Имателот на информации, со кое го известува Барателот дека „... за барањето веќе има дадено одговор, односно е донесено Решение бр. 03-1185/5 од 03.03.2025 година... “

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, донесе Решение бр.08-150 од 06.05.2025 година, со кое му наложи на Имателот на информациида постапи по Барањето на Барателот согласно одредбите од Законот за слободен пристап до информации од јавен карактер**.**

Постапувајќи по Решението, Имателот на информации **при повторното постапување донел Решение бр. бр. 03-3636/4 од 29.05.2025 година, со кое повторно го одбива Барањето.** Во образложението на горенаведеното Решение, се наведува: „....Во конкретниот случај, барањето е поднесено од барател кој не е странка во постапката за приватизација на градежно земјиште во државна сопственост, односно не се исполнети условите од член 4 став (1) алинеја 8 од Законот за општата управна постапка во кој е наведено кој може да биде странка во постапка. .... Министерството за финансии во својство на имател на информација задолжително спроведе постапка на тест на штетност. При тоа се утврди дека.... се работи за барање од барател кој не е странка во конкретната постапка, ниту пак истиот успеал да го докаже правниот интерес за учество во истата, односно не се јавува како заинтересирано лице. .... Суштината на оваа постапка е дека отуѓувањето не претставува остварување на јавен интерес, бидејќи постапката претпоставува дека барател може да биде само точно определено лице, кое или било запишано како корисник на градежно земјиште и како такво евидентирано во имотен лист за земјиштето или лице кое правото на користење го остварува врз основа на сопственост на објелкт на предметното земјиште, кое го поднел барањето. Тоа значи дека во оваа постапка на „отуѓување“ на градежното земјиште во државна сопственост отсуствува суштинскиот елемент кој го дава квалитетот на јавен интерес... ... во постапката за приватизација на градежно земјиште странка е Државното правобранителство, кое во овие постапки е должно да се грижи и да ги штити имотните права и интереси на Република Македонија и на државните органи основани со закон пред судовите и другите органи во земјата и странство....”

Барателот на информации во законски предвидениот рок повторно достави Жалба до Агенцијата, заведена со број 08-150 од 29.05.2025 година. Во наводите од жалбата се истакнува: „Со оглед на фактот дека поминале повеќе од 15 дена, а Имателот на информациите НЕ постапил согласно Решението на Агенцијата односно не ми ги доставил бараните информации, повторно поднесувам жалба со која барам од Агенцијата да постапи согласно надлежностите утврдени во Законот....“

Агенцијата, преку е-маил заведен со број 08-150 од 30.05.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации по мејл на 09.06.2025 година достави Одговор на жалбата. Во одговорот се наведува: „Во врска со наводот на жалителот Министерството за финансии Ве известува дека истиот е во целост неоснован од причина што е постапено по донесените насоки во решението и е донесено конкретен управен акт заведен под број 03-3636/4 од 29.05.2025 година кој му е доставен на барателот на начин наведен во неговото барање, односно преку електронска пошта на 30.05.2025 година. .... Разгледувајќи и ценејќи ги наводите во жалбата, Министерството за финансии оцени дека истите се целосно неосновани....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважи, Решението бр. 03-1185/5 од 03.03.2025 година и Решението бр. 03-3636/4 од 29.05.2025 година, на Имателот на информации, ги поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Агенцијата му укажува на Имателот на информации дека е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Исто така, согласно одредбата од став (4) од горенаведениот член, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

Имателот на информации, во образложението на обжаленото решение, само паушално наведува дека е спроведен Тест на штетност, без при тоа да го достави истиот, како и да наведе кои се проценетите последици кои би настанале за интересот кој се заштитува доколку се овозможи пристап до бараната информација од јавен карактер.

Агенцијата му укажува на Имателот на информации дека при правилно спроведување на Тест на штетност ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Во конкретниот случај, видно од содржината на Барањето **Агенцијата констатира дека бараната информација претставува информација од јавен карактер, во случајот кога станува збор за приватизација на градежно земјиште во државна сопсвеност неспорен е јавниот интерес.** Со давање на бараните информации ќе се обезбеди поголема транспарентност и отчетност на работата на Имателот на информации и ќе се овозможи остварување на јавниот интерес.

Во однос на наводите во образложението на обжаленото решение, каде Имателот на информации се повикува на Законот за ратификација на Конвенцијата на Советот на Европа за пристап до официјални документи, „дека може да се ограничи пристапот до информацијата (документи) доколку се работи за приватност и други легитимни приватни интереси“ Агенцијата му укажува на Имателот на информации дека не треба Конвенцијата да служи како алатка за одбивање на барањата за пристап до информации од јавен карактер. Во таков случај имателот на информации може да се доведе во ситуација несоодветно да го применува правото на пристап до информации од јавен карактер и да постапува спротивно на јавниот интерес.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**

Изработил: Петар Гајдов

Доставено до:

- архива на Агенцијата

- жалителот/барател на информацијата

- имател на информацијата